กลัวเข้าตัว
&nbsp;
17 ส.ค. 2554

....ทีมข่าวการเงิน
ถึงตอนนี้ ประสาร ไตรรัตน์วรกุล กรรมการผู้จัดการ ธนาคารกสิกรไทย กลายเป็นหนุ่มฮอต 
ข่าวใหญ่คือการเป็นหนึ่งในแคนดิเดต ผู้ว่าการธนาคารแห่งประเทศไทย 
ข่าวเล็กจะมาเป็นประธานสมาคมธนาคารไทยคนถัดไป ต่อจากอภิศักดิ์ ตันติวรวงศ์ 
พอซักถาม ประสาร หรือคุณพี่ประ เรื่องแบงก์ชาติได้แต่หัวเราะหึหึ ก่อนถามกลับว่า ลือใหญ่มากเลยเหรอ กระจิบข่าวแซว พี่ประอย่าเหวงนะ 
พี่ประบอก อันนี้จะเหวงใหญ่เลย กระจิบข่าวตอดอีกว่าภาษีดีเพราะเป็นลูกหม้อเดิม พี่ประหัวเราะหึหึ หม้อเยอะแยะ 
พอหันมาแซวเรื่องตำแหน่งประธานสมาคมแบงก์ พี่ประแบ่งรับแบ่งสู้ บอกตำแหน่งนี้ว่า เป็นเรื่องที่ต้องช่วยๆ กัน แต่ใจเย็นๆ เดี๋ยวปลายเดือนนี้ก็รู้ผลโหวต
พอเผลอ นักข่าวสติดีเปลี่ยนคำถาม “ท่านคิดว่าผู้ว่า ธปท.คนใหม่ ควรมีคุณสมบัติเช่นไรคะ” คราวนี้ พี่ประ นิ่ง ไม่ตอบอะไร สงสัยกลัวตอบไป ตอบมาคุณสมบัติจะเข้าตัว...คริๆ